หุ้นปิดพุ่ง 16.39 จุด ประท้วงฮ่องกงลดตึงเครียด-คลายกังวลเบร็กซิต
หุ้นไทยปิดวันที่ 4 ก.ย.62 ที่ระดับ 1,658.64 จุด เพิ่มขึ้น 16.39 จุด (+1.00%) มูลค่าการซื้อขาย 64,849.57 ล้านบาท
4 ก.ย. 2562

หุ้นไทยปิดวันที่ 4 ก.ย.62 ที่ระดับ 1,658.64 จุด เพิ่มขึ้น 16.39 จุด (+1.00%) มูลค่าการซื้อขาย 64,849.57 ล้านบาท 
นายณัฐพล คำถาเครือ ผู้อำนวยการฝ่ายวิเคราะห์หลักทรัพย์ บล.หยวนต้า (ประเทศไทย) กล่าวว่า ตลาดหุ้นไทยปรับตัวขึ้นในทิศทางเดียวกับตลาดต่างประเทศ โดยหุ้นเอเชียต่างปรับตัวขึ้น และตลาดในยุโรปที่เปิดซื้อขายบ่ายนี้ก็เคลื่อนไหวในแดนบวก เช่นเดียวกับดาวโจนส์ฟิวเจอร์ส หลังจากที่นางแคร์รี ลัม ผู้ว่าการเขตปกครองพิเศษฮ่องกง เตรียมประกาศการถอนร่างกฎหมายส่งตัวผู้ร้ายข้ามแดนไปยังประเทศจีนอย่างเป็นทางการในช่วงบ่ายวันนี้ (4 ก.ย.) ช่วยลดแรงกดดันจากกลุ่มผู้ประท้วงได้บ้าง จึงเกิดบรรยากาศเชิงบวกให้ตลาดหุ้นฮ่องกงขึ้นมาโดดเด่นในวันนี้บวกเกือบ 4%
นอกจากนี้ บรรยากาศทางฝั่งยุโรปก็ดีขึ้นด้วย หลังจากที่การถอนตัวของอังกฤษจากสหภาพยุโรป (เบร็กซิต) ผลโหวตออกมาหนุนให้อังกฤษออกจากอียู แบบมีข้อตกลง ส่วนสงครามการค้าระหว่างสหรัฐฯและจีน ยังต้องติดตามความคืบหน้าต่อไป ทั้งนี้ ปัจจัยดังกล่าวส่งผลให้สินทรัพย์เสี่ยงปรับตัวขึ้น แต่ก็มองว่ายังมีโอกาสผันผวนได้ แนวโน้มการลงทุนในวันพรุ่งนี้ (5 ก.ย.) นายณัฐพล กล่าวว่า ตลาดฯยังมีโอกาสปรับตัวขึ้นต่อไปได่ต่ออีกเล็กน้อย โดยมีแนวรับ 1,650-1,640 จุด ส่วนแนวต้าน 1,670-1,680 จุด พร้อมให้ติดตามการประชุมคณะรัฐมนตรีเศรษฐกิจในวันที่ 6 ก.ย.นี้ ลุ้นออกมาตรการกระตุ้นมากกว่าตลาดคาดไว้ 
5 หลักทรัพย์ที่มีมูลค่าการซื้อขายสูงสุด 
AOT มูลค่าการซื้อขาย 3,719.70 ล้านบาท ปิดที่ 74.25 บาท เพิ่มขึ้น 2.25 บาท 
GULF มูลค่าการซื้อขาย 2,473.67 ล้านบาท ปิดที่ 156.00 บาท ลดลง 1.00 บาท
SCB มูลค่าการซื้อขาย 2,282.00 ล้านบาท ปิดที่ 116.50 บาท ลดลง 2.50 บาท
PTT มูลค่าการซื้อขาย 1,975.40 ล้านบาท ปิดที่ 43.50 บาท เพิ่มขึ้น 0.75 บาท 
CPALL มูลค่าการซื้อขาย 1,785.96 ล้านบาท ปิดที่ 84.00 บาท เพิ่มขึ้น 1.50 บาท